**Noaptea**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi ți-ai lăsat pe pieptu-mi capul într-o parte

de nu ştiam de tâmpla-ți sau inima îmi bate;

un zbucium de cutremur a zguduit ființa

născând printre suspine căderea şi dorința.

Simțeam cum din ureche pământul cel fierbinte

se scurge-ncet pe pieptu-mi formând două morminte,

iar mâinile în cruce de lemn le-mpreunam

simțindu-te o Evă, simțindu-mă Adam.

De ce-ai muşcat o buză? Că măr sigur nu este.

Sărutul ca un şarpe pe rând ne amăgeşte.

Venin din dinți ne curge, umplând o gură, alta,

strângându-ne de palme precum dulgherul dalta.

Nu-i timp de-amărăciune, nu-i timp s-avem regrete,

ne înecăm în noi şi totuşi ne e sete.

Veni-vor zorii trişti cu sulițe-ascuțite

să ne gonească noaptea şi vorbele şoptite.